  Виталий Пронин Удмуртиын йылпумъяськиз П. Чайковскийлы сӥзем 59-тӥез крезьгуро фестиваль. 7-тӥ куартолэзе, композиторлэн вордӥськем нуналаз, Воткинскын но Ижын концерт сётӥзы Москваысь но Санкт-Петербургысь симфонической оркестръёс. В. Гергиевлы кузьмазы П. Чайковский сярысь книга но удмурт пужы.  Йылпумъяськиз Паськыт пусйизы П. Чайковскийлэсь вордӥськем нуналзэ Воткинскын улӥсьёс. Вотка город администрацилэн пресс-службаез ивортэмъя, та нуналэ вань мылкыд карисьёс композиторлэн музеяз, дун тырытэк, пыразы. Тужгес но зол соос витизы  Санкт-Петербургысь Мариинской театрысь симфонической оркестрез но кивалтӥсьсэ Валерий Гергиевез. Быдэс дуннелы тодмо музыкантъёс вуылӥзы ни вал татчы кылем арын П. Чайковскийлы 175 ар тырмонэн валче. Соку маэстро Гергиев оскытӥз, Воткинске эшшо лыктоз на шуыса. Сётэм кылзэ дирижёр быдэстӥз.12 часын нуназе  оркестр Воткинскын  бадӟым  благотворительной концерт сётӥз. Отчы билетъёс дунтэк люкылэмын вал шаерысьтымы усточи нылпиослы, учкисьёс радын ик вал Воткинскысь кадет корпусын дышетскись пиналъёс. Валамон ини, залын вань мылкыд карисьёслы интыос ӧз тырме. Но Санкт-Петербургысь артистъёсты учкыны луонлык шедиз: «Юбилейный» культура юрт дорысь бадӟым экранын видеотрансляция радъямын вал. Концерт бере Валерий Гергиев П. Чайковскийлэн музеяз ветлӥз, юрт котыре беризь мерттыса кельтӥз. Нош воткаос солы кузьмазы музейлэсь бадӟым туспуктэмзэ.Ӝытаз ини воткаосты витиз эшшо одӥг бадӟым концерт. Москваысь П. Чайковский нимо Бадӟым симфонической оркестр Владимир Федосеев кивалтэм улсын но егит пианистка Варвара Кутузова быдэстӥзы В. Моцартлэсь но П. Чайковскийлэсь произведениоссэс. 83 аресъем дирижёр пусйиз: ми котьку шумпотыса вуиськомы Удмуртие, татын уката но мургес шӧдӥськомы П. Чайковскиез но  солэсь паймымон произведениоссэ, татын шокаськомы дано композиторлэн омыреныз.  Дасяськон кутскиз Пусйыны кулэ, П. Чайковскийлэн вордӥськем нуналаз В. Гергиев оркестреныз ӵош 2 концерт сётӥз. Нуназе соос шудӥзы Воткинскын, нош ӝытазе  - Ижысь «Аксионын». Журналистъёсын пумиськыкуз, Валерий Абисалович шуиз: П. Чайковскийлэн бадӟым произведениосыз гожтэмын вал юромо Мариинской театр понна, соин ик ми лулысь-сюлмысь быдэстӥськом соосты,  шӧдыса, ма быдӟа  со дан но кыл кутон.Али Россиын мынэ В. Гергиевлэн кичӧлтэмезъя кылдытэм Паска фестиваль. Классика крезьгурлы но Быдӟымнуналлы сӥзем концертъёс ортчизы ини Тулаын, Владимирын, Курскын, Орёлын, Москваын, Екатеринбургын. Ӵапак Екатеринбургын ӝыт концертсы бере та симфонической оркестр лобӟиз Сириысь Пальмирае. Коллектив 30 час котыр сюрес вылын вал. Сириысь вуон нуналазы ик музыкантъёс Пермьын концерт сётӥзы ини, нош ӵуказеяз вуизы Воткинске. Озьы Паска фестивальын но, П. Чайковскийлы сӥзем фестивальын но воштӥськонъёс ӧз луэ. Удмуртилэн Тӧроез Александр Соловьев пумиськылӥз Валерий Гергиевен но тау кариз, П. Чайковскийлэн вордӥськем нуналаз симфонической оркестр Удмуртие лыктыны быгатӥз шуыса.59-тӥез крезьгуро фестиваль йылпумъяськиз. Нош Удмурт кун филармонилэн кивалтӥсез Алексей Фомин малпаське ини юбилей фестивалез ортчытон сярысь.- Таиз фестиваль чакламъя ортчиз, мар малпамы, ваньмыз пӧрмиз. Концертъёсы билетъёс туж ӝог вузаськизы, адямиос дышизы ини та фестивале ветлыны. Тау кылъёс вераме потэ Удмуртилэн Тӧроезлы Александр Соловьевлы, со кылэ, юрттэ милемлы. Ми понна тужгес секытэз - маин ке но паймытыны котьмае но адӟем, дуннелэн пӧртэм сэрегъёсаз вуылэм кизилиосты. Но та дырозь со ужмы пӧрме кадь, малы ке шуоно куд-ог артистъёс нырысьсэ Удмуртие уг вуо ни. Кылсярысь, Валерий Гергиев кыкетӥзэ дорамы ветлӥз ини, Владимир Федосеев - куатетӥзэ. Соин ик ми П. Чайковскийлы сӥзем 60-тӥзэ но фестивалез тунсыко но паймымон карыны тыршом, али та уж борды кутскиськом ини, - шуиз Алексей Фомин.Галина Семёнова Туспуктэм: udmurt.ru Теги: Крезьгур Чайковскийлэнфестивалез  